RESOLUCIÓN do 26 de maio de 2004 pola que se convocan tres bolsas para colaborar no proxecto denominado elementos estatísticos de caracterización da eurorrexión Galicia-Norte de Portugal cofinanciado con fondos comunitarios.
INSTITUTO GALEGO DE ESTATÍSTICA — III. OUTRAS DISPOSICIÓNS — 03/06/2004

A Lei 9/1988, do 19 de xullo, de estatística de Galicia, regula os principios e as normas nas que
se basea a actividade estatística da Comunidade Autónoma, encomendándolle ao Instituto Galego de Estatística (IGE) entre outras funcións, o impulso e o fomento da investigación estatística que contribúa a mellorar o coñecemento da realidade social e económica de Galicia.
Coa finalidade de executar o Programa de Iniciativa Comunitaria Interreg IIIA España-Portugal, aprobado pola Comisión Europea C (2001) 4127, cofinanciado co Fondo Europeo de Desenvolvemento
Rexional e co fin de desenvolvelo en colaboración co Instituto Nacional de Estatística de Portugal (Dirección Rexional Norte), o IGE considera necesario a convocatoria de tres bolsas de colaboración no proxecto denominado elementos estatísticos de caracterización da eurorrexión Galicia-Norte de Portugal (STAT GN/SP1. P53).
Por todo isto, esta dirección
RESOLVE:
Facer pública esta convocatoria que se aterá ás seguintes bases:
Primeira.-Obxecto.
Convócanse, en réxime de publicidade, obxectividade e concorrencia competitiva, tres bolsas para colaborar no proxecto denominado elementos estatísticos de caracterización da eurorrexión Galicia-Norte de Portugal cofinanciado con fondos comunitarios (Fondo Europeo de Desenvolvemento Rexional). As bolsas concederanse para calquera das titulacións previstas no artigo 1 da Lei 12/1992, do 9 de novembro, de creación de determinadas escalas de persoal funcionario ao servizo da Xunta de Galicia.
Segunda.-Requisitos dos solicitantes.
Poderán solicitar estas bolsas todas aquelas persoas nas que non concorran ningunha das circunstancias especificadas no artigo 13 da Lei 38/2003, do 17 de novembro, xeral de subvencións, e sempre que reúnan os seguintes requisitos no momento de rematar o prazo de presentación de solicitudes:
1) Posuír a nacionalidade dun Estado membro da Unión Europea.
2) Ser veciño dalgún dos municipios da Comunidade Autónoma de Galicia.
3) Ter rematado os estudos con posterioridade a xaneiro de 2002 e estar en posesión dalgunha das seguintes titulacións: matemáticas, socioloxía, informática, económicas, ciencias empresariais ou enxeñaría.
Terceira.-Contía da bolsa e duración.
O importe da bolsa será de oitocentos sesenta e un euros (861 euros) brutos mensuais que se farán efectivos, polo importe líquido, na conta bancaria que sinale o bolseiro, con cargo á aplicación orzamentaria 05.50.441A.480.0 dos orzamentos do IGE para o ano 2004.
Durante o período de desfrute da bolsa o bolseiro terá dereito a un seguro combinado de cobertura de asistencia cirúrxica e médica, en réxime de consultorio e domiciliario.
O período de desfrute da bolsa será desde a data de incorporación do bolseiro ata o 31 de decembro de 2004.
Cuarta.-Solicitudes e documentación.
As solicitudes formalizaranse no modelo que se achega como anexo a esta convocatoria e deberán ir xunto coa seguinte documentación en orixinal ou fotocopia debidamente compulsada:
1) Documento nacional de identidade. No suposto de ser nacional dun Estado membro da Unión Europea deberase presentar a documentación equivalente.
2) Certificación do padrón municipal.
3) Certificación do expediente académico, coas cualificacións obtidas e data de finalización dos estudos.
4) Currículum vitae do solicitante, no que se sinalará a formación e a experiencia no campo da estatística. Non se valorarán aqueles méritos que non estean acreditados documentalmente.
5) Título académico correspondente ou, en defecto deste último, xustificación do pagamento dos dereitos de expedición.
6) Declaración xurada de non reunir ningunha das circunstancias especificadas no artigo 13.2º da Lei 38/2003, xeral de subvencións.
7) Declaración do conxunto de todas as solicitudes efectuadas ou concedidas para o mesmo proxecto ou actividade perante as administracións públicas competentes ou outros entes públicos.
Quinta.-Lugar e prazo de presentación.
As solicitudes e a documentación que se sinala na base cuarta presentaranse no rexistro xeral deste organismo, sito no complexo administrativo San Lázaro, San Lázaro, s/n, 15703 Santiago de Compostela, ou en calquera dos lugares aos que se refire o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será de quince días naturais, contados a partir do día seguinte ao da publicación, no Diario Oficial de Galicia, desta convocatoria.
Sexta.-Selección e avaliación das solicitudes.
Rematado o prazo para a presentación de instancias e no prazo máximo de 10 días constituirase a comisión de avaliación quen procederá ao exame da documentación. Efectuado o exame procederase a facer pública a relación provisoria de admitidos e excluídos na que se sinalará a causa de exclusión,
requirindo o interesado para que no prazo de 10 días complete ou emende as deficiencias. Transcorrido o dito prazo sen que se proceda a completar ou emendar as deficiencias consideraráselle desistido da súa solicitude, procedéndose segundo o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Efectuada a avaliación dos méritos, consonte o baremo establecido na base oitava, farase pública a relación definitiva de candidatos admitidos e excluídos na que constará a puntuación alcanzada. A comisión elevaralle ao director do IGE unha proposta de concesión para a designación dos titulares.
Cos restantes admitidos elaborarase unha lista de suplentes, por orde decrecente de puntuación. Esta lista será operativa no caso de que os bolseiros seleccionados non se incorporasen na data establecida, cando o bolseiro renunciase á bolsa ou cando se procedese á súa revogación.
Sétima.-Composición da comisión de avaliación.
A selección e avaliación das solicitudes levarase a cabo por unha comisión que estará integrada polos seguintes membros:
Presidenta: a secretaria técnica do IGE.
Vocais: o director do departamento de Estatística e Investigación Operativa da Universidade de Santiago de Compostela, ou persoa do departamento en quen delegue.
O catedrático de Economía Aplicada (Estatística Económica e Empresarial) da Facultade de Ciencias Económicas e Empresariais da Universidade de Santiago de Compostela, ou persoa do departamento de economía aplicada en quen delegue.
O subdirector de coordinación técnica e de planificación estatística do IGE.
Actuará como secretario un funcionario/a do IGE.
Oitava.-Criterios de avaliación.
A avaliación dos méritos acreditados levarase a cabo conforme o seguinte baremo:
-Expediente académico, ata un máximo de 4 puntos, sendo necesario acadar un mínimo de 1 punto para poder ser avaliados os restantes epígrafes. Se o solicitante está ademais en posesión do grao de licenciado ou presenta o proxecto fin de carreira coa cualificación, engadiranse a aquel 0,5, 0,25 ou 0,1 puntos se a súa cualificación é sobresaliente, notable ou aprobado.
-Cursos, seminarios e outras actividades de formación directamente relacionadas coa estatística,
ata un máximo de 0,5 puntos, contabilizándose 0,05 puntos por cada 20 horas recibidas.
-Cursos, seminarios ou outras actividades de formación directamente relacionadas con ferramentas informáticas de uso habitual no tratamento e análise de datos, ata un máximo de 0,25 puntos, contabilizándose 0,05 puntos por cada 20 horas recibidas.
-Participación en estudos, traballos ou proxectos directamente relacionados coa estatística, ata un máximo de 0,5 puntos.
-Outros méritos curriculares: cursos de idiomas, de informática ou de estatística non contemplados nos epígrafes anteriores, ata un máximo de 0,1 puntos.
Os solicitantes seleccionados poderán ser convocados para unha entrevista persoal.
Novena.-Resolución, notificación e publicidade.
Elevada pola comisión de avaliación proposta de concesión esta convocatoria será resolta polo director do IGE. Contra esta resolución poderá interpoñerse, con carácter potestativo, recurso de reposición perante o director do IGE no prazo dun mes contado desde o día seguinte ao da publicación da resolución nos termos dos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou directamente, recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de 2 meses contados desde o día seguinte ao da publicación da resolución de conformidade co establecido no artigo 46.4º da Lei 29/1998, reguladora da xurisdición contencioso-administrativa.
A notificación da resolución aos titulares farase segundo o disposto no artigo 59.1º da Lei 30/1992, dando así mesmo a oportuna publicidade no DOG.
Décima.-Aceptación da bolsa.
Os titulares incorporaranse no prazo máximo de 5 días seguintes ao da notificación da concesión debendo proceder á aceptación da bolsa mediante a sinatura dun documento no que se comprometa a cumprir as obrigas derivadas da súa condición de bolseiro. No momento da incorporación o bolseiro deberá acreditar que está ao corrente nas súas obrigas tributarias, coa Seguridade Social, e que non ten pendente ningunha débeda, por ningún concepto, coa Administración pública da Comunidade Autónoma, mediante documento orixinal ou fotocopia debidamente compulsada.
O bolseiro que non se incorporase no prazo establecido perderá os dereitos inherentes á bolsa. Neste
suposto o director do IGE procederá, mediante resolución, á concesión da bolsa ao primeiro candidato que figure na lista que para tal efecto sexa elaborada pola comisión de avaliación.
Décimo primeira.-Obrigas dos bolseiros.
Os bolseiros seleccionados comprometeranse a:
-Colaborar no traballo que se lles asigne baixo a dirección dos responsables técnicos dos subproxectos.
-Presentar antes de rematar o período de desfrute da bolsa unha memoria referida á actividade levada a cabo.
-Permanecer no centro o tempo necesario e indispensable para a súa formación.
-Gardar o segredo estatístico respecto dos datos aos que teñan acceso, segundo o disposto na Lei 9/1988, do 19 de xullo, de estatística de Galicia.
-Facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control interno.
-Reintegrar as cantidades percibidas no suposto de incumprimento da condicións establecidas para a concesión da bolsa.
-Presentar antes do derradeiro pagamento declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das administracións públicas competentes ou outros entes públicos.
Décimo segunda.-Natureza xurídica do vínculo.
A concesión e posterior aceptación da bolsa non supón ningún tipo de vinculación laboral entre o bolseiro e o IGE.
Décimo terceira.-Renuncia á bolsa.
A renuncia á bolsa por parte do titular, unha vez iniciado o seu desfrute, deberá comunicarse cun mínimo de quince días naturais de antelación en escrito dirixido ao director do IGE, quen poderá, polo período que reste, concederlla ao candidato que corresponda segundo a lista que para tal efecto elabore a comisión de avaliación.
A renuncia inhabilitará os titulares para efectos de presentación en vindeiras convocatorias.
Décimo cuarta.-Impugnabilidade.
Esta convocatoria, as súas bases e cantos actos administrativos deriven dela poderán ser impugna
dos polos interesados, nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Décimo quinta.-Duración do procedemento.
Segundo o establecido no artigo 25.4º da Lei 38/2003, do 17 de novembro, xeral de subvencións, o prazo máximo para resolver e notificar a resolución do procedemento non poderá exceder de seis meses, contados a partir da publicación desta convocatoria.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Décimo sexta.-Notificacións e requirimentos.
De conformidade co disposto no artigo 59.6º da Lei 30/1992, do 26 de novembro, de réxime xurídico das administracións públicas e do procedemento administrativo común, calquera notificación ou requirimento aos interesados farase a través dos taboleiros de anuncios do IGE. Este xeito de notificación exceptúase cando se proceda á notificación da resolución aos titulares que se practicará segundo o disposto no artigo 59.1º da Lei 30/1992.
Décimo sétima.-Cláusula xeral.
A participación nesta convocatoria implica o coñecemento e aceptación destas bases.
Toda alteración das condicións tidas en conta para a concesión das bolsas e, en todo caso, o incumprimento do réxime de incompatibilidades pola obtención concorrente doutras bolsas poderá dar lugar á modificación da resolución de concesión.
O director poderá revogar o desfrute da bolsa se o bolseiro non realiza ou incumpre as tarefas que se lle asignen, ou se aquelas non reúnen os requisitos de calidade exixibles; en tal suposto, así como no de renuncia da bolsa por parte do beneficiario, o director do IGE procederá na forma prevista na base sexta desta convocatoria.
Disposicións derradeiras
Primeira.-O director do IGE poderá ditar as instrucións necesarias para o desenvolvemento desta orde.
Segunda.-Esta resolución entrará en vigor o día seguinte ao da súa publicación no DOG.
Santiago de Compostela, 26 de maio de 2004.
José Antonio Campo Andión
Director do Instituto Galego de Estatística